PTG:ปรับราคาเป้าหมายเป็น 25 บ.ชี้กำไรปี 59-61 เติบโตเฉลี่ยที่ 43%
PTG คงคำแนะนำ ซื้อ โดยปรับราคาพื้นฐานขึ้นจาก 16.0 บาท เป็น 25.0 บาท เพื่อสะท้อนมุมมองที่เป็นบวกมากขึ้น โดยมีความมั่นใจต่อภาพรวมธุรกิจของบริษัท คาดการณ์กำไรสุทธิที่ 1.22 พันลบ./1.56 พันลบ./1.90 พันลบ.ในปี 2559/60/61 ตามลำดับ หรือคิดเป็นการเติบโตเฉลี่ยที่ 43% CAGR

29 มิ.ย. 2559

บล.กสิกรไทย ระบุในบทวิเคราะห์วันนี้ (29 มิ.ย.) ว่าบริษัท พีทีจี เอ็นเนอยี จำกัด (มหาชน)หรือ PTG คงคำแนะนำ ซื้อ โดยปรับราคาพื้นฐานขึ้นจาก 16.0 บาท เป็น 25.0 บาท เพื่อสะท้อนมุมมองที่เป็นบวกมากขึ้น โดยมีความมั่นใจต่อภาพรวมธุรกิจของบริษัท
โดยปรับประมาณการกำไรปี 2559/60 ขึ้น 46.5%/28.8% เนื่องจากมองว่าการบริโภคในประเทศนั้นจะเป็นตัวขับเคลื่อนเศรษฐกิจในช่วงครึ่งปีหลังไปจนถึงปี 2561 โดยหลักๆจะมาจากการใช้จ่ายจากต่างจังหวัด ซึ่ง PTG นั้นมีปั๊มน้ำมันส่วนใหญ่อยู่ต่างจังหวัด ในขณะที่การบริโภคน้ำมันนั้นน่าจะโตดีกว่าการบริโภคโดยรวม
เนื่องจากได้ประโยชน์จากการที่ราคาน้ำมันยังอยู่ในระดับต่ำ ในขณะเดียวกันคาดว่าค่าการตลาดนั้นจะสามารถคงตัวอยู่ในระดับสูงที่ 1.7-1.8 บาทต่อลิตร ซึ่งถือว่าสูงที่สุดในประวัติศาสตร์ เนื่องจากมองว่า ปตท. และบริษัทค้าปลีกน้ำมันอื่นๆมีความสามารถในการกำหนดราคาน้ำมันได้ดีขึ้น เนื่องจากราคาน้ำมันนั้นอยู่ในระดับต่ำเทียบกับอดีต
ในขณะเดียวกัน เนื่องจากปั๊มน้ำมันรูปแบบใหม่ๆของ ปตท. และอื่นๆนั้นใหญ่ขึ้นเรื่อยๆ ซี่งทำให้ต้องใช้เงินลงทุนสูงขึ้นและต้องการค่าการตลาดที่มากขึ้น ซึ่งเรามองว่าจะเป็น new normal ในอนาคต คาดการณ์กำไรสุทธิของ PTG ที่ 1.22 พันลบ./1.56 พันลบ./1.90 พันลบ.ในปี 2559/60/61 ตามลำดับ หรือคิดเป็นการเติบโตเฉลี่ยที่ 43% CAGR
 